Kortsluiting dalk rede vir brand by Potch-skoolFoto: Mooirivier Beskerming Die brand wat Maandagaand die grootste gedeelte van die Hoër Volkskool Potchefstroom se seunskoshuis verwoes het, is vermoedelik deur ŉ elektriese kortsluiting veroorsaak. Daar is vroeër berig ŉ brand het omstreeks 20:15 by die Jack Pauw-seunskoshuis op die skoolperseel uitgebreek. Niemand is in die voorval beseer nie. Elias Malindi, woordvoerder van die Noordwes-onderwysdepartement, het aan Maroela Media gesê afgevaardigdes van die departement asook die LUR is tans op die toneel om die voorval te ondersoek. “Dit lyk asof die brand op die koshuis se dak begin het, vermoedelik weens ŉ elektriese fout,” het hy gesê. “Die gedeelte van die koshuis waar die seuns se kamers geleë is, is verwoes.” Malindi het gesê die leerders word intussen by die Elgro-hotel op die dorp gehuisves totdat die departement ŉ langtermyn-oplossing kan bewerkstellig. Die departement sal ook onmiddellik gebeurlikheidsplanne gereed kry nadat die meeste leerders se handboeke in die brand verwoes is. Kol. Sabata Mokgwabone, woordvoerder van die polisie, het gesê daar is in hierdie stadium nog geen saak by die polisie aangegee nie, maar die polisie sal die voorval ondersoek. ŉ Woordvoerder van die skool het alle navrae na die departement verwys en gesê die skool is gevra om nie met die media te praat nie.